Fredens bolig

Fredens bolig, eller Graven som den ofte kalles, er et parkområde på Eidemarken i Bergen og ligger rett nord for og nedenfor Krohnengen skole, ovenfor Ladegårdsgaten og nedenfor Krohnengsgaten. 
Navnet skriver seg fra «assistenskirkegården» for Korskirkens landsogn (Sandviken) som ble opparbeidet i 1809. Området var før den tid åpen beitemark. Johan Nordahl Brun innviet gravplassen. Svenske krigsfanger ble sendt fra Østlandet for å være med på opparbeidelsen av kirkegården, som hadde plass til 2200 graver. Da kommunen kjøpte Krohnengen i 1866 ble det vurdert å utvide Fredens bolig slik at den kunne bli gravplass for hele byen. Sunnhetskommisjonen protesterte mot forslaget som ikke ble noe av. Området rundt (Krohnengen, Wesselengen, Stølen) ble samtidig lagt ut til boligbygging.

Kirkegården var i bruk til 1928 og en del av området ble omgjort til park ved at en god del av gravene ble slettet på 1920-tallet. Det var ialt 2200 graver. Området ble formelt nedlagt som gravplass i 1968 da fredningstiden på 40 år var ute.

Oline Felle, Madam Felle, ble begravet her i 1908. Mange fremstående familier i Bergen hadde gravplasser på Fredens bolig, blant annet Grieg, Greve, Irgens, Konow, Ellerhusen og Kroepelin.

I 1985 ble parken anlagt omtrent i sin nåværende form. Rundt årtusenskiftet ble det også anlagt ballbinge, og noen år senere en rullebrettrampe.

 Referanser 

Eksterne lenker
 Bergen byleksikon på nett, om Fredens bolig
 Fredens bolig: Kart og historie 
 Bergen kommune: Fredens bolig 

Kategori:Bergens historie
Kategori:Parker i Bergen
Kategori:Gravlunder i Bergen